title: 2014/533/ES: 2014 m. rugpjūčio 13 d. Europos Centrinio Banko sprendimas dėl TARGET2 nustatymo sistemiškai svarbia mokėjimo sistema vadovaujantis Reglamentu (ES) Nr. 795/2014 dėl sistemiškai svarbių mokėjimo sistemų priežiūros reikalavimų (ECB/2014/35)

text:
20.8.2014

               LT

               Europos Sąjungos oficialusis leidinys

               L 245/5

         EUROPOS CENTRINIO BANKO SPRENDIMAS
   2014 m. rugpjūčio 13 d.
   dėl TARGET2 nustatymo sistemiškai svarbia mokėjimo sistema vadovaujantis Reglamentu (ES) Nr. 795/2014 dėl sistemiškai svarbių mokėjimo sistemų priežiūros reikalavimų

      (ECB/2014/35)

      (2014/533/ES)

   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalį,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalį, 22 straipsnį ir 34 straipsnio 1 dalies pirmą įtrauką,
   atsižvelgdama į 2014 m. liepos 3 d. Europos Centrinio Banko reglamentą (ES) Nr. 795/2014 dėl sistemiškai svarbių mokėjimo sistemų priežiūros reikalavimų (ECB/2014/28) (1), ypač į jo 1 straipsnio 2 ir 3 dalis,
   kadangi:

               (1)

               pagal Sutarties 127 straipsnio 2 dalies ketvirtą įtrauką ir Europos centrinių bankų sistemos ir Europos Centrinio Banko statuto (toliau – ECBS statutas) 3 straipsnio 1 dalies ketvirtą įtrauką Eurosistema įgaliojama skatinti sklandų mokėjimo sistemų veikimą;

               (2)

               Eurosistema skatina sklandų mokėjimo sistemų veikimą, inter alia,vykdydama priežiūrą;

               (3)

               Reglamentu (ES) Nr. 795/2014 (ECB/2014/28) Europos Centrinis Bankas (ECB) įgyvendino finansų rinkos infrastruktūros principus, kuriuos parengė Tarptautinių atsiskaitymų banko (TAB) Mokėjimo ir atsiskaitymo sistemų komitetas (angl. CPSS) ir Tarptautinės vertybinių popierių komisijų organizacijos (angl. IOSCO) Techninis komitetas (toliau – CPSS ir IOSCO principai), kuriais suderinami ir sustiprinami galiojantys tarptautiniai priežiūros standartai, inter alia,taikomi sistemiškai svarbioms mokėjimo sistemoms;

               (4)

               kad galėtų nustatyti, ar sistema yra sistemiškai svarbi TARGET2, vadovaudamasi Reglamento (ES) Nr. 795/2014 (ECB/2014/28) 1 straipsnio 2 dalimi, Valdančioji taryba patikrina, ar ji atitinka kriterijų, nurodytą Reglamento (ES) Nr. 795/2014 (ECB/2014/28) 1 straipsnio 3 dalies a punkte, ir ar ji atitinka du iš keturių kriterijų, nurodytų Reglamento (ES) Nr. 795/2014 (ECB/2014/28) 1 straipsnio 3 dalies b punkte, kaip nurodyta šio sprendimo priede. Tikrinimo procedūrai, kuria pagrindžiamas šis sprendimas, buvo naudojami kalendorinių 2012 metų viešieji duomenys kartu su atsakymais į ECB apklausas;

               (5)

               pagal Gaires ECB/2012/27 (2) TARGET2 yra decentralizuota struktūra, jungianti daugelį mokėjimo sistemų. TARGET2 komponento sistemų taisyklės suderintos kiek įmanoma, su tam tikromis leidžiančiomis nukrypti nuostatomis esant nacionalinės teisės suvaržymams. TARGET2 taip pat charakterizuoja viena techninė platforma, vadinama bendra technine platforma. Valdančiajai tarybai priklauso didžiausia kompetencija dėl TARGET2 ir ji užtikrina sistemos viešą veikimą: ši valdymo struktūra atspindėta TARGET2 komponento sistemų priežiūroje,

         PRIĖMĖ ŠĮ SPRENDIMĄ:
   1 straipsnis
   Terminų apibrėžtys
   Šiame sprendime vartojamos terminų apibrėžtys turi tokią pat reikšmę kaip ir Reglamente (ES) Nr. 795/2014 (ECB/2014/28).
   2 straipsnis
   SSMS ir SSMS operatorių nustatymas
   1.   Visos TARGET2 komponento sistemos, atitinkančios Reglamento (ES) Nr. 795/2014 (ECB/2014/28) 1 straipsnio 3 dalies a punkte nustatytą kriterijų, nustatomos sistemiškai svarbia mokėjimo sistema Reglamento (ES) Nr. 795/2014 (ECB/2014/28) tikslais.
   2.   TARGET2 komponento sistemų operatoriai, nurodyti 1 dalyje, užtikrina atitiktį Reglamento (ES) Nr. 795/2014 (ECB/2014/28) 3–21 straipsniuose nustatytiems reikalavimams.
   3 straipsnis
   Kompetentinga institucija
   ECB yra kompetentinga institucija prižiūrinti TARGET2.
   4 straipsnis
   Įsigaliojimas
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Frankfurte prie Maino 2014 m. rugpjūčio 13 d.

            ECB Pirmininkas

         Mario DRAGHI

      (1)  OL L 217, 2014 7 23, p. 16.

      (2)  2012 m. gruodžio 5 d. Gairės ECB/2012/27 dėl Transeuropinės automatizuotos realaus laiko atskirųjų atsiskaitymų skubių pervedimų sistemos (TARGET2) (OL L 30, 2013 1 30, p. 1).

      PRIEDAS
      Eurosistemos valdomos Transeuropinės automatizuotos realaus laiko atskirųjų atsiskaitymų skubių pervedimų sistemos (TARGET2) atitikties kriterijams, nurodytiems Reglamento (ES) Nr. 795/2014 (ECB/2014/28) 1 straipsnio 3 dalyje, vertinimas

                  Kriterijus

                  TARGET2

                              a)

                              atitinka reikalavimus sistemos, apie kurią pagal Europos Parlamento ir Tarybos direktyvą 98/26/EB (1) gali pranešti valstybė narė, kurios valiuta yra euro, arba jos operatorius yra įsisteigęs euro zonoje

                  TARGET2 komponentai, kurie yra sistemos, apie kurias pagal Direktyvą 98/26/EB pranešė valstybė narė, kurios valiuta yra euro:

                              —

                              TARGET2-OeNB

                              —

                              TARGET2-BE

                              —

                              TARGET2-CY

                              —

                              TARGET2-Eesti system

                              —

                              TARGET2-Suomen Pankki-järjestelmä

                              —

                              TARGET2-Banque de France

                              —

                              TARGET2-BBk

                              —

                              TARGET2-ECB

                              —

                              TARGET2-GR

                              —

                              TARGET2-Ireland

                              —

                              TARGET2-Banca d'Italia

                              —

                              TARGET2-Latvija

                              —

                              TARGET2-LU

                              —

                              TARGET2 Malta

                              —

                              TARGET2-NL

                              —

                              TARGET2-PT

                              —

                              TARGET2-Banco de España (TARGET2-BE)

                              —

                              TARGET2-SK

                              —

                              TARGET2-Slovenija

                     Kriterijus įvykdytas

                              b) i)

                              bendra vidutinė apdorotų mokėjimų eurais vertė per dieną viršija 10 milijardų eurų

                  Bendra vidutinė apdorotų mokėjimų eurais vertė per dieną: 2 777 milijardai eurų

                     Kriterijus įvykdytas

                              b) ii)

                              rinkos dalis yra bent viena iš šių:

                                          —

                                          15 % visos mokėjimų eurais apimties, arba

                                          —

                                          5 % visos tarptautinių mokėjimų eurais apimties, arba

                                          —

                                          75 % visos valstybės narės, kurios valiuta yra euro, mokėjimų eurais apimties

                              b) iii)

                              tarptautinė veikla (t. y. ne SSMS operatoriaus šalyje įsisteigę dalyviai ir (arba) tarptautiniai ryšiai su kitomis mokėjimo sistemomis) vykdoma ne mažiau kaip penkiose šalyse ir sukuria ne mažiau kaip 33 % visos apdorotų mokėjimų eurais apimties

                              b) iv)

                              naudojama kitų finansinių rinkų infrastruktūrų (FRI) atsiskaitymams

                  TARGET2 komponento sistemos naudojamos FRI atsiskaitymams

                     Kriterijus įvykdytas

         (1)  1998 m. gegužės 19 d. Europos Parlamento ir Tarybos direktyva 98/26/EB dėl atsiskaitymų baigtinumo mokėjimų ir vertybinių popierių atsiskaitymų sistemose (OL L 166, 1998 6 11, p. 45).


title: 2009 m. gruodžio 22 d. Komisijos sprendimas dėl Bendrijos užkrečiamųjų spongiforminių encefalopatijų etaloninei laboratorijai 2010 m. skiriamo Sąjungos finansavimo (pranešta dokumentu Nr. C(2009) 10291)

text:
23.12.2009

               LT

               Europos Sąjungos oficialusis leidinys

               L 344/44

      KOMISIJOS SPRENDIMAS

   2009 m. gruodžio 22 d.
   dėl Bendrijos užkrečiamųjų spongiforminių encefalopatijų etaloninei laboratorijai 2010 m. skiriamo Sąjungos finansavimo
   (pranešta dokumentu Nr. C(2009) 10291)
   (Tekstas autentiškas tik anglų kalba)
   (2009/1000/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 32 straipsnio 7 dalį,
   kadangi:

               (1)

               Vadovaujantis 2009 m. gegužės 25 d. Tarybos sprendimo 2009/470/EB dėl išlaidų veterinarijos srityje (2) 31 straipsniu Sąjungos pagalbą gali gauti bet kuri koordinacinė arba etaloninė laboratorija, paskirta pagal Sąjungos veterinarijos teisės aktus ir atliekanti juose numatytus darbus bei atitinkanti jų reikalavimus.

               (2)

               2006 m. lapkričio 28 d. Komisijos reglamente (EB) Nr. 1754/2006, nustatančiame taisykles, pagal kurias teikiama Bendrijos finansinė pagalba Bendrijos etaloninėms maisto ir pašarų tyrimo bei gyvūnų sveikatos sektoriaus laboratorijoms (3), nustatyta, kad Sąjungos finansavimas suteikiamas, jei patvirtintos darbo programos yra veiksmingai įvykdytos ir paramos gavėjai visą reikalingą informaciją pateikia per nustatytą laiką.

               (3)

               Pagal Reglamento (EB) Nr. 1754/2006 2 straipsnį Komisijos ir kiekvienos Bendrijos etaloninės laboratorijos santykiai nustatyti partnerystės susitarime, prie kurio pridedama daugiametė darbo programa.

               (4)

               2001 m. gegužės 22 d. Europos Parlamento ir Tarybos reglamente (EB) Nr. 999/2001, nustatančiame tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (4), numatyta, kad Bendrijos užkrečiamųjų spongiforminių encefalopatijų (USE) etalonine laboratorija skiriama Veterinarinių laboratorijų agentūra Jungtinėje Karalystėje, Adlstone. Į jos funkcijas įeina Sąjungoje atliktų testų duomenų rinkimas ir lyginimas bei domėjimasis USE priežiūros, epidemiologijos ir prevencijos sričių pasiekimais visame pasaulyje.

               (5)

               Komisija įvertino darbo programą ir atitinkamą Bendrijos USE etaloninės laboratorijos pateiktą 2010 m. biudžeto sąmatą. Todėl Sąjungos finansavimas turėtų būti skiriamas šiai Bendrijos etaloninei laboratorijai, siekiant bendrai finansuoti jos veiklą atliekant Reglamente (EB) Nr. 882/2004 ir Reglamente (EB) Nr. 999/2001 nustatytas funkcijas ir pareigas. Kaip apibrėžta Reglamente (EB) Nr. 1754/2006, Sąjungos finansavimas turėtų sudaryti 100 % tinkamų finansuoti išlaidų.

               (6)

               Reglamentu (EB) Nr. 1754/2006 nustatomos atitikimo reikalavimams taisyklės Bendrijos etaloninių laboratorijų rengiamiems seminarams. Reglamente taip pat numatoma finansinė pagalba, kuri teikiama ne daugiau kaip 32 seminaro dalyviams. Nuo šio apribojimo leidžianti nukrypti nuostata pagal Reglamento (EB) Nr. 1754/2006 13 straipsnio 3 dalį turėtų būti taikoma tam tikroms Bendrijos etaloninėms laboratorijoms, kurioms reikalinga parama, siekiant, kad rengiami seminarai būtų kuo naudingesni ir norint į seminarus pakviesti daugiau nei 32 dalyvius.

               (7)

               2005 m. birželio 21 d. Tarybos reglamento (EB) Nr. 1290/2005 dėl bendrosios žemės ūkio politikos finansavimo (5) 3 straipsnio 2 dalies a punkte nustatyta, kad gyvūnų ligų likvidavimo ir kontrolės programos (veterinarijos priemonės) finansuojamos iš Europos žemės ūkio garantijų fondo (toliau – EŽŪGF). Be to, to reglamento 13 straipsnio antroje pastraipoje numatyta, kad išimtiniais pagrįstais atvejais įgyvendinant 1990 m. birželio 26 d. Tarybos sprendime 90/424/EEB dėl išlaidų veterinarijos srityje (6) nurodytas priemones ir programas valstybių narių ir EŽŪGF išmokų gavėjų patirtos administravimo ir darbuotojų išlaidos finansuojamos iš fondo lėšų. Finansinės kontrolės tikslais taikomi Reglamento (EB) Nr. 1290/2005 dėl bendrosios žemės ūkio politikos finansavimo 9, 36 ir 37 straipsniai.

               (8)

               Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ SPRENDIMĄ:
   1 straipsnis
   1.   Sąjunga suteikia finansinę pagalbą Veterinarinių laboratorijų agentūrai (Adlstonas, Jungtinė Karalystė) Reglamento (EB) Nr. 999/2001 X priedo B skyriuje numatytoms funkcijoms ir pareigoms vykdyti.
   Ši finansinė pagalba laikotarpiui nuo 2010 m. sausio 1 d. iki 2010 m. gruodžio 31 d. neviršija 1 129 000 EUR.
   Neviršijant antroje pastraipoje nurodytos didžiausios sumos ir nepažeidžiant Reglamento (EB) Nr. 1754/2006 10 straipsnyje nurodytų terminų, 600 000 EUR suma skiriama protokolo, skirto rinkti duomenis siekiant kaupti informaciją apie ožkų Kipre genetinį atsparumą skrepi ligai, rengimui ir įgyvendinimui.
   2.   Be 1 dalyje numatytos didžiausios sumos, Sąjunga suteikia finansinę pagalbą 1 dalyje nurodytai laboratorijai seminarams rengti. Ši parama neviršija 60 000 EUR.
   3.   Nukrypstant nuo Reglamento (EB) Nr. 1754/2006 13 straipsnio 1 dalies, 1 dalyje nurodyta laboratorija turi teisę rengiamiems seminarams prašyti finansinės pagalbos, kai šio straipsnio 2 dalyje nurodytų seminarų dalyvių skaičius neviršija 50 vienam seminarui.
   2 straipsnis
   Šis sprendimas skirtas Veterinarinių laboratorijų agentūrai (Veterinary Laboratories Agency, Woodham Lane, New Haw, Addlestone, Surrey KT15 3NB, United Kingdom).

      Priimta Briuselyje 2009 m. gruodžio 22 d.

            Komisijos vardu

         Androulla VASSILIOU

            Komisijos narė

      (1)  OL L 165, 2004 4 30, p. 1.

      (2)  OL L 155, 2009 6 18, p. 30.

      (3)  OL L 331, 2006 11 29, p. 8.

      (4)  OL L 147, 2001 5 31, p. 1.

      (5)  OL L 209, 2005 8 11, p. 1.

      (6)  OL L 224, 1990 8 18, p. 19.